Diari Oficial de la Generalitat Valenciana


Sumari del DOGV 6994, del 02-04-2013 (2013/3029)

RESOLUCIÓ de 25 de març de 2013, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre l'Agència Valenciana del Turisme i Renfe-Operadora.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6994

Data del DOGV
:   02-04-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/3029


Data del document
:   25-03-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 25 de març de 2013, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre l'Agència Valenciana del Turisme i Renfe-Operadora. [2013/3029]  
L'Agència Valenciana del Turisme i Renfe-Operadora han subscrit, després de la tramitació prèvia reglamentària, el 14 de març de 2013, un conveni de col·laboració.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrita en el Registre de Convenis de la Generalitat amb el número 184/2013, i que figura com a annex d'esta resolució.  
  
Valencia, 25 de març de 2013.- La directora general del Secretariat del Consell i Relacions amb Les Corts: Marta Martí Arador.  
  
  
Conveni marc de col·laboració entre l'Agència Valenciana del Turisme i Renfe-Operadora  
  
València, 14 de març de 2013  
  
Reunits  
D'una part, Máximo Buch Torralva, conseller d'Economia, Indústria, Turisme i Ocupació de la Generalitat, i president de l'Agència Valenciana del Turisme, que intervé en este acte en nom i representació d'esta última entitat de dret públic, subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, modificat pel Decret 101/2011, de 26 d'agost del Consell, i en l'article del Decret 188/2012, de 21 de desembre del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació. El domicili de la referida entitat de dret públic, a l'efecte del present document, és el siti a València, avinguda d'Aragó, número 30, planta octava.  
  
La seua legitimació i representació per a este acte es deriva de la seua condició de conseller d'Economia, Indústria, Turisme i Ocupació, d'acord amb el que establix l'article 2 del Decret 20/2012, de 7 de desembre, del president de la Generalitat, pel qual es nomenen consellers, secretari i portaveu del Consell, i a qui correspon exercir la presidència de la dita Agència Valenciana del Turisme, d'acord amb el que establix el número 1 de l'article 5 del mencionat Decret 209/2004, de 8 d'octubre, i que està autoritzat per a la firma d'este acord marc en virtut del que establix la lletra e del número 2 de l'esmentat article 5.  
  
I d'una altra part, el senyor Julio Gómez-Pomar Rodríguez, que actua en nom i representació de l'entitat Renfe-Operadora (d'ara en avant Renfe), amb CIF M5069197O i oficines centrals en Madrid, av. de Pius XII, núm. 110, CP 28600, intervé com a president de l'esmentada entitat, segons el nomenament pel Reial Decret 235/2012, de 23 de gener (BOE 20, 24.01.2012), i en virtut de les competències que li atribuïx el Reial Decret 2396/2004, de 30 de desembre (BOE 315, 31.12.2004), pel qual s'aprova l'Estatut de Renfe.   
Per mitjà del present escrit les parts es reconeixen recíprocament la capacitat legal suficient i necessària per a l'atorgament del present conveni marc de col·laboració i   
  
Exposen  
I. Que Renfe té per missió la prestació de servicis de transport per ferrocarril de viatgers i mercaderies amb el principi de seguretat, i desenrotlla la seua activitat amb una clara orientació al client, amb criteris de qualitat, eficiència, rendibilitat i innovació, perseguint l'increment de la quota de mercat del ferrocarril sobre la base del compromís amb la societat i difonent l'ús del transport per ferrocarril.   
  
II. Que l'Agència Valenciana del Turisme té a càrrec seu l'impuls i l'execució de la política turística de la Generalitat en relació amb la promoció de la qualitat i la innovació, el desenrotllament, la millora, la informació i la difusió del sector turístic valencià, potenciant la dita oferta per mitjà de la comercialització, informació i difusió del producte turístic de la Comunitat Valenciana, i en general la realització de les activitats necessàries per a una millor promoció de l'oferta turística de la Comunitat Valenciana.  
III. Que ambdós parts consideren de gran interés la mútua col·laboració, i en virtut d'això han estimat convenient establir un marc de col·laboració conjunta que permeta complir els objectius d'ambdós, i per aixo subscriuen present conveni que es regirà per les següents  
  
Estipulacions  
  
Primera. Objecte  
És objecte d'este conveni establir les vies i els compromisos que han de regir la col·laboració entre l'Agència Valenciana del Turisme i Renfe per a la promoció conjunta de qualsevol tipus d'activitats relacionades amb el ferrocarril i amb els fins propis de l'entitat pública de promoció turística ací representada.  
Dins d'este conjunt d'activitats de col·laboració i sense que estes siguen exclusives es troben: la promoció de l'ús del ferrocarril com a mitjà de transport sostenible i compromés amb la societat, el desenrotllament i la promoció de les activitats culturals, turístiques i socials de la Comunitat Valenciana en totes aquelles facetes relacionades amb este mitjà de transport.  
  
Segona. Desplegament del present conveni marc de col·laboració  
Les parts firmants del present document acorden procedir al desplegament del present conveni marc de col·laboració, a partir del moment de la seua firma, per a això en el termini màxim de dos mesos procediran a la constitució de la comissió indicada en l'apartat següent.  
  
  
Tercera. Comissió de seguiment  
Es constituirà en el termini indicat la corresponent Comissió de Seguiment d'este conveni, la qual estarà formada per almenys dos membres per cada una de les parts firmants, les quals tindran capacitat per al seu desplegament, si bé la validesa dels acords quedarà sotmesa a la posterior aprovació pels òrgans corresponents de l'Agència Valenciana del Turisme i de Renfe, en els termes establits per a estos acords per la legislació aplicable.  
La periodicitat de les reunions així com les normes procedimentals d'actuació de la comissió seran elaborades per esta en la primera reunió que es realitze per a este efecte.  
La designació dels membres la realitzarà cada entitat de forma fefaent, complint allò que establix per a estes designacions la legislació aplicable en cada cas.  
  
Quarta. Promoció i intercanvi publicitari de la imatge i servicis   
  
4.1. Amb independència del posterior desplegament per part de la comissió indicada anteriorment, Renfe es compromet a difondre aquelles ofertes, promocions o paquets turístics que es determinen, en els centres de servicis, controls d'accés i sales Club d'AVE-Llarga Distància de les estacions que es determinen posteriorment .   
4.2. L'Agència Valenciana del Turisme es compromet a:  
- Realitzar el disseny, la maquetació i la producció dels suports o elements gràfics de les ofertes, promocions o paquets turístics que es determinen.  
- Difondre els dits paquets en els suports següents:  
- Portal turístic de la Comunitat Valenciana   
- Xarxes socials de la Comunitat Valenciana (Facebook i Twitter)  
- Altres suports en línia gestionats per l'Agència Valenciana del Turisme  
- La xarxa d'oficines de turisme Tourist-Info de la Comunitat Valenciana   
4.3. Renfe es compromet a emetre un vídeo promocional de la Comunitat Valenciana en el canal del tren AVE Madrid-València, així com en el futur tren AVE Madrid-Alacant, amb les condicions, tipologia i duració que es determinen posteriorment.   
Renfe es compromet a inserir l'enllaç que Agència Valenciana del Turisme establisca en l'apartat de Promocions en el tren de la pàgina web de Renfe .  
4.4. L'Agència Valenciana del Turisme es comprometen a inserir l'enllaç en la pàgina web turística de la Comunitat Valenciana .  
Si bé tots estos aspectes es desenrotllaran completament en la dita comissió.  
  
Quinta. Accions promocionals  
Ambdós entitats es comprometen a impulsar el disseny d'ofertes, promocions o paquets conjunts a comercialitzar a través d'un operador turístic majorista, o com posteriorment es determine, dirigides al mercat madrileny.  
Renfe col·laborarà en la comercialització i difusió d'eixes ofertes, promocions o paquets i la promoció d'estes entre els seus clients. La dita promoció es realitzarà per mitjà de la difusió de l'esmentada oferta, promoció o paquet en la pàgina web de Renfe, així com en altres mitjans de comunicació interns.   
Als efectes previstos en el present conveni, i en la mesura en què això siga necessari perquè Renfe puga promocionar les ofertes a què es referix este apartat entre els seus clients, l'Agència Valenciana del Turisme autoritza Renfe a utilitzar les seues marques relacionades, la seua imatge, denominació social i qualssevol altres signes distintius de la seua titularitat que siguen necessaris per a dur a terme la dita promoció, i s'obliga a facilitar a Renfe els mencionats signes distintius en un format apte per a la seua correcta incorporació als suports pertinents.   
L'Agència Valenciana del Turisme garantix a Renfe que és titular o té la corresponent cessió de drets de la totalitat de les marques i qualssevol altres drets de propietat industrial que seran utilitzats per Renfe en virtut del present conveni.   
  
Sexta. Viatges de familiarització   
A fi de promocionar la Comunitat Valenciana, així com l'ús dels servicis de transport de Renfe, ambdós parts col·laboraran en l'organització de viatges promocionals de familiarització (Fam Trip) amb agències de viatges i mitjans de comunicació, triats de mutu acord.   
  
Per a estos viatges, Renfe facilitarà de forma gratuïta, en trens de la seua elecció i en la classe o les classes que considere convenient, un total de fins a cinc Fam Trip compostos per un màxim de 20 persones cada un per al trajecte Madrid-València/Alacant-Madrid.  
Per la seua banda, l'Agència Valenciana del Turisme facilitarà l'allotjament de les dites persones, així com qualssevol altres servicis complementaris que ambdós parts puguen considerar d'interés per a l'acte promocional.  
  
Sèptima. Activitats culturals  
Totes aquelles que tinguen com a objecte la consecució dels distints fins que les entitats firmants establixen com a propis, entre les quals es troben exposicions, xarrades, col·loquis, promoció de valors, etc.  
  
  
Octava. Propietat industrial, imatge i marca  
La denominació social de cada una de les parts, les seues marques registrades, logotips i qualsevol signe distintiu són propietat exclusiva de cada un d'estes.   
Cap de les parts firmants del present conveni podrà utilitzar marques, distintius o drets de propietat industrial o intel·lectual de l'altra part per a fins diferents dels expressament indicats en este conveni.  
  
Cada una de les parts garantix a l'altra que és titular de la totalitat de les marques i qualssevol altres drets de propietat industrial o intel·lectual que seran utilitzats per l'altra part en virtut del present conveni, o si és el cas, que compta amb les autoritzacions corresponents del seu titular per a complir les obligacions que s'hi preveuen. Els firmants es comprometen a utilitzar els signes distintius de les altres parts segons el que acorda.  
La utilització per una de les parts, en el marc de les obligacions previstes en el present conveni, dels logotips i la imatge corporativa de l'altra o altres requerirà en tot cas la prèvia supervisió i aprovació per escrit d'esta última que, a més, haurà de prestar la conformitat a la col·locació i ubicació dels seus signes distintius en la documentació o suport de què es tracte, elaborada per l'altra part. Tot això ho desenrotllarà convenientment la Comissió de Seguiment.  
La utilització per una de les parts de les marques i qualssevol altres drets de propietat industrial o intel·lectual titularitat de l'altra part als fins previstos en el present conveni no comportarà de cap manera l'adquisició per aquell de cap dret sobre estos.   
  
Cada part queda obligada a tornar en l'estat que resulte del seu ús raonable, o destruir, a elecció de l'altra o altres parts, els elements, suports i signes distintius que haja rebut d'esta o estes, una vegada acabe la relació contractual entre ells per qualsevol motiu. A partir d'eixe moment, la part que no siga titular d'estos drets de propietat industrial o intel·lectual no podrà tornar a utilitzar la marca o qualssevol altres signes distintius de l'altra o altres parts en cap suport.  
  
  
Novena. Confidencialitat  
La informació pertanyent a qualsevol de les parts a què l'altra o altres puguen ocasionalment tindre accés en virtut d'este conveni té caràcter estrictament confidencial.  
Les parts s'obliguen a mantindre en secret la dita informació, tant durant el termini de vigència d'este conveni com després de la seua expiració, excepte en aquells aspectes que haja passat al domini públic o siga notòria per mitjans aliens a les parts.  
Així mateix, i a excepció del que establix expressament en el present conveni, les parts s'obliguen a mantindre la més estricta confidencialitat respecte al contingut del present conveni, i es comprometen a adoptar totes les mesures que siguen necessàries per a assegurar el compliment d'esta obligació pels seus respectius empleats i/o col·laboradors.  
  
  
Deu. Independència de les parts  
Les parts són entitats totalment independents i sense cap grau de relació.  
Cap part del present conveni es considerarà constitutiva d'associació, unió temporal d'empreses, relació d'agència o agrupació.  
  
Cada una de les parts actuarà en tot moment com un empresari independent, de forma tal que cada part serà responsable dels seus propis empleats enfront de l'altra part.   
Cada part estarà obligada a complir les obligacions que per a esta es deriven de la legislació laboral respecte als seus propis empleats, i en particular respecte al pagament del salari, les indemnitzacions i les obligacions enfront de la Seguretat Social.   
Cap de les parts, ni els seus empleats, podran assumir cap obligació en nom i representació de l'altra part.  
  
Onze. Vigència  
El present conveni de col·laboració produirà efectes des de la seua firma fins al dia 31 de desembre de 2014, i podrà prorrogar-se per anualitats mitjançant un acord exprés i escrit de les parts en un termini d'un mes abans de la finalització de la vigència del present conveni, mentre no siga revocat mútuament o a instància d'alguna de les parts.   
  
  
Dotze. Resolució  
Seran causes de resolució del present conveni, a més de les causes generals reconegudes per l'ordenament jurídic, les següents:  
- L'incompliment de les estipulacions contingudes en el conveni.  
  
- Qualssevol altres determinades per la legislació aplicable.  
Es pacta expressament que l'exercici de la facultat resolutòria, en cas d'incompliment, pot dur-se a terme extrajudicialment per una simple declaració de voluntat de la part interessada, comunicada fefaentment a les altres parts.  
  
  
Tretze. Comunicacions  
Les comunicacions entre les parts es realitzaran per qualsevol mitjà que permeta acreditar la seua recepció; a estos efectes, seran vàlides les comunicacions per fax, correu certificat o qualsevol mitjà habitual de comunicació.  
Totes les notificacions i comunicacions que hagen d'efectuar les parts contractants es dirigiran a les adreces indicades en l'encapçalament del present document, si bé posteriorment la Comissió de Seguiment establirà les vies concretes per a estos menesters en tot el referent a les reunions d'esta comissió i a la designació de responsables directes, atenent motius pragmàtics i de major eficàcia de gestió.  
  
En el cas que es produïsca un canvi d'adreça de qualsevol de les parts, haurà de ser comunicat per escrit a l'altra part indicant la nova adreça i la data a partir de la qual hauran de dirigir-se a esta les notificacions o comunicacions.  
  
Catorze. Documentació i assegurança  
Les parts firmants manifesten disposar de les llicències i permisos necessaris per a l'exercici de les seues activitats, independentment d'este conveni, i es responsabilitzen de tindre al dia, en tot moment, els documents exigits per les autoritats competents, sense que en cap cas cada una de les parts firmants siga responsable de la falta, renovació o caducitat d'estos documents en les altres parts.  
  
Quinze. Legislació aplicable i jurisdicció   
El present conveni marc de col·laboració es regix per les seues clàusules, i en tot el que no preveu, per la legislació espanyola aplicable.  
  
En els casos de dubtes o diferències suscitades per l'aplicació, interpretació o resolució del conveni de col·laboració, es procurarà que es resolguen de comú acord entre les parts.  
Si no s'arriba al dit acord, ambdós parts acorden que tot litigi, discrepància, qüestió o reclamació resultants de l'execució o interpretació del present conveni de col·laboració o relacionats amb este, directament o indirectament, se sotmetran al coneixement dels jutjats i tribunals de la jurisdicció contenciosa administrativa.   
Així ho acorden i convenen, i per a este fi i perquè en quede constància firmen el present conveni marc de col·laboració en un exemplar duplicat i a un sol efecte, en el lloc i la data de l'encapçalament.  
  
El president de l'Agència Valenciana del Turisme: Máximo Buch Torralva.  
  
El president de Renfe-Operadora: Julio Gómez-Pomar Rodríguez.